Pernille Blach Hansen (S), 2001-05-15:
Fortællingen om Danmark år 2001 er ikke et eventyr, men dog tæt på.
Det er en god og opmuntrende historie.
Det er historien om et land med mennesker med stor flid og stor virkelyst, men det er også historien om et land, hvor mennesket kan komme i klemme, og der er derfor stadig store opgaver at løfte.
Heldigvis har vi gennem de sidste 8 år opbygget et godt og solidt fundament for fremtiden.
Men fremtiden kræver, at vi træffer kloge valg.
Så bliver der plads til at udvikle kvaliteten af offentlige tilbud i takt med udviklingen i resten af samfundet.
Ikke mindst i takt med, at befolkningens sammensætning ændres.
Den danske økonomi er sund og i en positiv udvikling med de offentlige budgetter, betalingsbalancen og inflationen.
Bag det gemmer der sig et flittigt folkefærd.
Vi danskere arbejder meget, vi uddanner os, og vi bakker op om det fælles velfærdssamfund.
I de næste år skal der træffes afgørende valg.
Valg, der får stor betydning for os i fremtidens Danmark.
Det handler helt grundlæggende om, at vi på tværs af generationer byder hinanden ordentlige levevilkår. Gennem 8 år har regeringen og Socialdemokratiet prioriteret børnefamiliernes vilkår meget højt gennem udbygningen af børnepasningsorlov m.v., barselorlov og forældreorlov.
Socialdemokratiet vil fortsat arbejde for, at vi som samfund skal hjælpe med til at skabe rammer for at få hverdagen til at hænge bedre sammen.
Tid til at være familie, det er også centralt for fremtidens velfærd. Et ordentligt velfærdssamfund har også et ordentligt grundlag for at være familie for børn, forældre og bedsteforældre.
Men at vi kan tilbyde børn, unge og ældre ordentlige betingelser i opvækst og efter udtræden af arbejdslivet fremover er ikke mindst centralt, for alt tyder på, at vi i de kommende år bliver færre unge og nogle flere ældre.
Det samfund og den velfærd, vi har skabt, vil Socialdemokratiet gerne være med til at bringe videre.
Vores børn og børnebørn skal tilbydes en god uddannelse med tjek på indlæring og plads til menneskelighed.
Der skal være en værdig ældrepleje, der skal bygges ældreboliger og renoveres folkeskoler, som vi også gør det i disse år.
»Danmark år 2010« rummer en række pejlemærker og en række svar.
Det er ikke en facitliste, men det er rammen, som er nødvendig for at holde fast i hinanden i velfærdssamfundet.
Men den viser også, at det nu er tid at gøre generationssolidariteten konkret.
Vi har i de kommende år en historisk chance for at betale af på den alt for store offentlige gæld, der årlig beslaglægger flere skattekroner end de danske sygehuse.
Derfor er det vores mål, at vi i de næste 10 år får halveret den offentlige gæld.
Efter Socialdemokratiets mening er det ikke et kønt syn, hvis en generation i de næste 10 år bevilger sig selv skattelettelser på bekostning af kommende børn og børnebørn.
Tværtimod skal vi efterlade et samfund i balance, også økonomisk.
Men vores samfund eller vores vision om et bæredygtigt Danmark går videre end det.
Det handler ikke alene om at betale gæld af eller om at sikre et godt miljø.
Hvis det skal lykkes, skal vi blive ved med at kæmpe for at opnå fuld beskæftigelse.
Det har vi allerede i dag inden for nogle fag.
Eksempelvis er det over hele landet svært at finde ledigt plejepersonale, men inden for andre fag er der stadig ledighed.
Så selv om arbejdsløsheden det sidste år er faldet markant, skal vi videre. Inden for de næste 10 år er det vores mål at få 100.000 flere i arbejde.
Det er ambitiøst, javel, men det kan lade sig gøre, ikke mindst hvis det lykkes for os at integrere indvandrerne bedre på det danske arbejdsmarked og få skabt et bedre arbejdsmiljø, også på de offentlige arbejdspladser.
I de kommende 10 år står vi som bekendt over for store udfordringer.
Socialdemokratiet vil kæmpe for, at vi bevarer grundpillerne i det velfærdssamfund, vi har i dag i Danmark.
Vi skal aldrig blive et forsikringssamfund.
Det vil undergrave vores velfærd.
Derfor skal vi bevare den frie og lige adgang til uddannelsessystemet og sundhedssystemet, og vi skal gøre mere for at sikre, at alle unge får en ungdomsuddannelse.
Vejledningen skal styrkes, men det er kun en del af den nødvendige indsats.
Både i grundskolen og i ungdomsuddannelserne skal der tages bedre hånd om udsatte unge.
Vi vil også gerne sikre, at borgerne fortsat kan være trygge ved det danske sundhedsvæsen.
Men vi ønsker også mere fokus på det enkelte menneske i sundhedssystemet.
Alle patientforløb skal være gode patientforløb.
Det er vores mål.
Vi skal fortsat holde fast i værdierne, i troen på, at vi har brug for hinanden, og forsøge at sikre, at alle danskere føler sig trygge i den forandring, Danmark uundgåeligt vil undergå i årene, der kommer.
Det sidste kræver ikke mindst, at kommende generationer er trygge ved at se deres børn vokse op og uddanne sig og se deres forældre blive gamle.
Det er sådan et samfund, Socialdemokratiet gerne vil give videre til kommende generationer.
Andre vil skabe et samfund, der bygger på forestillingen
om, at alting skal kunne betale sig.
Det er værdier som lige muligheder og ansvar for hinanden.
Det er også de værdier, der ligger bag alt det, vi ofte tager for givet, nemlig at vores børn om sommeren kan bade i havet uden at blive syge, og at vi kan blive indlagt på hospitalet uden at have penge med hjemmefra.
Det er de grundlæggende værdier, vi har valgt at prioritere.
Står det til Socialdemokratiet, vælger vi også den vej i fremtiden.
I fremtiden skal vi videreudvikle vores velfærd uden at ændre på de grundlæggende værdier.
Det kræver bl.a., at vi frem til år 2010 træffer de rigtige valg.
»Danmark år 2010« indeholder en række centrale prioriteringer, som alle bør forholde sig til, og her er en af de vigtigste, som vi også bør forholde os til i dag, nemlig følgende: Skal vi de næste 10 år afdrage massivt på statsgælden, så også de sparede renteudgifter reserveres til at afbetale gæld?
Socialdemokratiet siger ja.
Jeg glæder mig til at høre svarene fra de øvrige partier.
Og så skal jeg på vegne af Socialdemokratiet og Det Radikale Venstre fremsætte følgende: Forslag til vedtagelse »Folketinget konstaterer, at dansk økonomi i dag står stærkt. Arbejdsløsheden er bragt meget ned.
En række velfærds- og miljøforbedringer er gennemført uden stigninger i det samlede skattetryk.
Men der er brug for en yderligere indsats på flere områder i årene fremover.
Folketinget opfordrer regeringen til at - fastholde målet om lige muligheder for alle med hensyn til levevilkår og aktiv deltagelse i samfundet, - gøre en ekstra indsats for de udsatte, herunder hjælp til at få en plads på arbejdsmarkedet, - fortsætte arbejdet for højere kvalitet og kortere ventetider i det offentlige sygehusvæsen og samtidig fastholde den frie og lige adgang uden penge mellem patienten og behandlingen samt øge kvaliteten og trygheden i ældreomsorgen og forbedre rammerne for folkeskolen, - vise solidaritet med kommende generationer gennem fortsat nedbringelse af gælden og opfyldelse af miljømålsætningerne, - drage omsorg for, at skattesystemet indrettes til at klare internationaliseringens udfordringer, således at finansieringen af velfærdssamfundet også er sikret på længere sigt, og - fastholde niveauet for dansk udviklingsbistand til verdens fattigste.«